Source: http://ec.europa.eu/civiljustice/serv_doc/serv_doc_gre_mt.htm
Timestamp: 2019-07-21 18:52:23+00:00
Document Index: 1625156

Matched Legal Cases: ['qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'Qorti ', 'qorti ', 'Qorti ', 'Qorti ', 'qorti ', 'qorti ', 'Qorti ', 'Qorti ', 'qorti ']

﻿ Kummissjoni Ewropea - Network gudizzjarju ewropew - Servizz tad-dokumenti - Greċja
Kummissjoni Ewropea > NGE > Servizz tad-dokumenti > Greċja
L-aħħar aġġornament: 12-06-2006
Servizz tad-dokumenti - Greċja
1. Xi jfisser fil-prattika t-terminu legali ‘notifika ta' dokumenti’? Għalfejn jeżistu regoli speċjali dwar in-"notifika ta’ dokumenti"?
2. Liema dokumenti jridu jiġu notifikati formalment?
3. Min hu responsabbli għan-notifika ta' dokument?
4. Fil-prattika kif issir in-notifika ta' dokument normalment?
5. X'jiġri meta, f'każijiet eċċezzjonali, ma tkunx tista' ssir in-notifika lid-destinatarju?
6. Hemm prova bil-miktub li d-dokument ġie notifikat?
7. X'jiġri jekk xi ħaġa tmur ħażin u d-destinatarju ma jirċevix id-dokument jew jekk in-notifika ssir b'mod irregolari (e.ż.id-dokument jiġi notifikat lil terza persuna)?
8. Irrid inħallas għan-notifika ta' dokument, u jekk iva, kemm?
In-notifika hija metodu ta' kif dokument jitwassal għand il-persuna li lilha huwa indirizzat sabiex hija tieħu konjizzjoni tal-kontenut tiegħu b'mod konformi ma' ċerti dispożizzjonijiet tal-liġi proċedurali li jistipulaw kif għandha ssir in-notifika ta' dokumenti, kif tista' tintuża din il-fakultà u kif in-notifika tista' tiġi ċċertifikata.
Id-dokumenti li għandhom jiġu notifikati formalment huma l-atti ġudizzjarji, id-dokumenti relatati ma' kawża, deċiżjonijiet ta' kontumaċja, appelli, kassazzjonijiet, rikorsi għal ritrattazzjoni, caveats ippreżentati minn terzi persuni jew fir-rigward ta' proċedimenti extra-ġudizzjarji u ġudizzjarji, interventi ewlenin u addizzjonali, notifiki ta' smigħ ta' kawżi u ta' mandati, petizzjonijiet għal inġunzjonijiet, petizzjonijiet għal protezzjoni ġudizzjarja permezz ta' proċedimenti ex parte, taħrik għal seduti kif ukoll kull sentenza tal-qorti (kemm jekk finali u kemm jekk le).
Id-dokumenti jiġu notifikati minn parti wara li tinħareġ ordni bil-miktub. Din l-ordni tkun tinsab fid-dokument li jrid jiġi notifikat jew mill-parti involuta fil-kawża jew mill-avukat tagħha, jew permezz ta' rikors lill-imħallef kompetenti jew fil-każ ta' qorti b'aktar minn membru wieħed, lill-imħallef li jippresjedi (Artikolu 123 tal-Kodiċi Elleniku tal-Proċedura Ċivili (KEPĊ)). Id-dokumenti jiġu notifikati minn uffiċjal tal-qorti maħtur għal dan l-iskop mill-qorti fil-ġurisdizzjoni fejn id-destinatarju jkollu r-residenza jew id-domiċilju tiegħu (Artikolu 122(1) tal-KEPĊ). Id-dokumenti notifikati mill-qorti jistgħu jiġu notifikati wkoll minn uffiċjal tal-qorti fir-reġjun jew minn uffiċjal tal-pulizija, membru tal-pulizija distrettwali, il-pulizija rurali, il-pulizija tal-foresti, jew minn skrivan muniċipali jew tal-komunità (Artikolu 122(2) u (3) tal-KEPĊ). Permezz ta' digriet maħruġ fuq rakkomandazzjoni tal-Ministru tal-Ġustizzja, tista' ssir notifika bil-posta, bit-telex jew bit-telefon għad-dokumenti kollha hawn fuq imsemmija jew xi wħud minnhom, u fl-istess digriet jista' jiġi stipulat kif għandha ssir in-notifika u kif għandha tiġi reġistrata (Artikolu 122 (3) tal-KEPĊ).
F'każijiet ta' inġunzjonijiet, in-notifika tal-post u l-ħin tas-seduta tingħata permezz ta' avviż maħruġ mill-iskrivan tal-qorti fejn ikunu speċifikati l-post, id-data u l-ħin tas-seduta jew permezz ta' faks jew telefonata mill-iskrivan tal-qorti. B'mod parallel man-notifika ta' taħrika, l-imħallef jista' jordna wkoll li tiġi notifikata kopja tar-rikors (Artikolu 686(4) tal-KEPĊ).
Notifika tfisser il-kunsinna tad-dokument f'idejn id-destinatarju (Artikolu 127(1) tal-KEPĊ), ikun fejn ikun (Artikolu 124 tal-KEPĊ). Jekk id-destinatarju jkollu dar, maħżen, uffiċċju jew post tax-xogħol waħdu jew ma' persuna oħra, jew ikun jaħdem bħala impjegat, ħaddiem jew lavrant, ma tistax issir notifika lil xi parti oħra mingħajr il-kunsens tiegħu (Artikolu 124(2) tal-KEPĊ).
Jekk id-destinatarju ma jkunx id-dar, id-dokument għandu jitħalla ma' xi ħadd mill-qraba jew qaddejja li jgħixu miegħu, u jekk ma jkun hemm ħadd minn dawn il-persuni, il-kunsinna għandha ssir lil xi ħadd mir-residenti li jkunu f'sensihom u li ma jkunux partijiet fil-kawża li fiha jkun involut id-destinatarju. (Artikolu 128(1) tal-KEPĊ).
Jekk ħadd mill-persuni msemmija fl-Artikolu 128(1) ma jkun id-dar,
għandha ssir affissjoni tad-dokument mal-bieb tad-dar fil-preżenza ta' xhud (notifika kostruttiva),
sa mhux aktar tard minn jum wara li tkun saret in-notifika kostruttiva, kopja tad-dokument imħejjija b'xejn għandha titħalla f'idejn is-supretendent fid-dipartiment jew għassa tal-pulizija fiż-żona fejn joqgħod id-destinatarju, u jekk is-supretendent ma jkunx hemm, f'idejn l-uffiċjal ta' l-għassa jew l-assistent ta' l-uffiċjal ta' l-għassa jew il-purtinar fl-għassa tal-pulizija, u jekk ma jkun hemm ebda dipartiment jew għassa tal-pulizija fiż-żona fejn jgħix id-destinatarju, lill-president tal-komunità lokali, u jekk ma jkunx hemm lis-segretarju. Fil-każijiet kollha hawn fuq imsemmija, il-kunsinna għandha tiġi kkonfermata permezz ta' rċevuta mingħajr ħlas mehmuża mar-rapport tan-notifika msemmi hawn isfel fil-punt 6.
sa mhux aktar tard mill-jum ta' xogħol ta' wara, il-parti li tinnotifika d-dokument għandha timposta lid-destinatarju avviż tan-notifika fejn għandu jiġi speċifikat it-tip ta' dokument notifikat, l-indirizz tad-dar fejn id-dokument ġie notifikat b'mod kostruttiv, id-data ta' din in-notifika kostruttiva, l-awtorità lil min ġiet ikkunsinnata l-kopja kif ukoll id-data ta' din il-kunsinna. Il-fatt li n-notifika ntbagħtet bil-posta għandu jiġi kkonfermat b'irċevuta li għandha titħejja u tiġi ffirmata mingħajr ħlas taħt ir-rapport tan-notifika (imsemmi fil-punt 6 hawn isfel) mill-parti li tinnotifika d-dokument u din il-konferma għandha ssemmi l-uffiċċju tal-posta minn fejn ntbagħtet din in-notifika u l-impjegat li rċeviha, li għandu jiffirma l-konferma (Artikolu 128(4) tal-KEPĊ).
Jekk id-destinatarju ma jkunx fil-maħżen, uffiċċju jew post tax-xogħol tiegħu, id-dokument għandu jitħalla f'idejn il-maniġer tal-maħżen, uffiċċju jew post tax-xogħol jew lil wieħed mis-sħab, soċji, impjegati jew qaddejja tad-destinatarju, meta dawn ikunu f'sensihom u ma jkunux involuti fil-kawża bħala litiganti. (Artikolu 129(1) tal-KEPĊ). Jekk ħadd mill-persuni msemmija fl-Artikolu 129(1) tal-KEPĊ ma jkun fil-maħżen, uffiċċju jew post tax-xogħol, id-dispożizzjonijiet ta' l-Artikolu 128(4) tal-KEPĊ għandhom japplikaw (Artikolu 129(2) tal-KEPĊ).
Jekk id-destinatarju jew il-persuni msemmija fl-Artikoli 128 u 129 jirrifjutaw li jirċievu d-dokument jew li jiffirmaw ir-rapport ta' notifika, jew jekk ma jkunux f'pożizzjoni li jiffirmawh, l-uffiċjal li jkun qed jeżegwixxi n-notifika għandu jwaħħal id-dokument mal-bieb tad-dar, uffiċċju, maħżen jew post tax-xogħol fil-preżenza ta' xhud wieħed (notifika kostruttiva) (Artikolu 130(1) tal-KEPĊ).
Jekk id-destinatarju ma jkollux dar, uffiċċju, maħżen jew post tax-xogħol jew jirrifjuta li jirċievi d-dokument, jew ma jkunx kapaċi jew jirrifjuta li jiffirma r-rapport ta' notifika u r-rifjut jew l-inkapaċità tad-destinatarju tiġi kkonfermata minn xhud maħtur mill-uffiċjal responsabbli għan-notifika għal dan l-iskop, ir-rapport għandu jitħalla f'idejn il-persuni msemmija fl-Artikolu 128(4)(b) (Artikolu 130(2) tal-KEPĊ).
Jekk id-destinatarju jkun jinsab rikoverat l-isptar jew ikun jinsab il-ħabs u ma jkunx possibbli li ssir komunikazzjoni miegħu, skond konferma mill-amministratur ta' l-isptar jew il-gwardjan tal-ħabs mehmuża mar-rapport tan-notifika, id-dokument għandu jiġi notifikat lill-amministratur ta' l-isptar jew il-gwardjan tal-ħabs li għandu d-dmir li jgħaddi d-dokument lid-destinatarju. (Artikolu 131 tal-KEPĊ).
Jekk id-destinatarju jkun qed jagħti servizz fuq bastiment tal-flotta merkantili li jkun jinsab f'port Grieg iżda ma jkunx f'postu jew jirrifjuta li jirċievi d-dokument jew ma jkunx jista' jiffirma r-rapport, id-dokument għandu jiġi notifikat lill-kaptan tal-bastiment jew lis-sostitut tiegħu, u jekk dawn il-persuni ma jinstabux jew jirrifjutaw li jirċievuh, id-dokument għandu jiġi kkunsinnat lill-amministratur tal-port, li huwa obblgat jgħaddih lid-destinatarju (Artikolu 132(1) tal-KEPĊ).
Jekk id-destinatarju jkun qed jagħti servizz fuq bastiment tal-flotta merkantili li ma jkunx jinsab ġewwa port Grieg, id-dokument għandu jiġi notifikat f'daru skond l-Artikolu 128 u jekk ma jkollux dar, skond id-dispożizzjonijiet dwar notifika lil persuni mingħajr dar fissa. F'kull każ id-dokumenti jistgħu jiġu notifikati wkoll fl-uffiċċji tas-sid tal-bastiment fil-Greċja jew inkella fl-uffiċċji ta' l-aġent tal-bastiment f'port Grieg jekk dan ikun jeżisti (Artikolu 132(2) tal-KEPĊ).
Fil-każ ta' persuni li jaqgħu taħt waħda mill-kategoriji li ġejjin li jkunu qed jagħtu servizz attiv, jekk in-notifika ma tkunx tista' ssir lilhom personalment jew lill-qraba jew qaddejja li jgħixu magħhom, id-dokumenti għandhom jiġu notifikati b'mod konformi ma' l-Artikoli 128(3) u (4) u b'mod partikolari:
għal persuni li jkunu jagħtu servizz fil-forzi armati ta' fuq l-art, lill-kmandant tat-taqsima, fergħa jew sezzjoni li magħhom ikun qed jagħti servizz id-destinatarju; Jekk it-taqsima, fergħa jew sezzjoni ma jkunux magħrufa, id-dokumenti għandhom jiġu notifikati lill-uffiċjal kmandant tat-taqsima relevanti.
fil-każ ta' fizzjali, NCOs u baħħara fil-Flotta Ellenika, lill-Kap tal-Personal Ġenerali tal-Flotta Ellenika;
fil-każ ta' fizzjali, NCOs u membri ta' l-ekwipaġġ ta' l-ajru fil-Forza ta' l-Ajru Ellenika, lill-Kap tal-Personal Ġenerali tal-Forza ta' l-Ajru Ellenika;
fil-każ ta' fizzjali, NCOs tal-pulizija tal-belt, pulizija tal-kampanja u gwardji tal-kosta kif ukoll tal-forzi armati, pulizija distrettwali u gwardji tal-port, lis-supretentent tagħhom; u
fil-każ ta' persuni li jaħdmu fuq fanali tal-port, dwal u bagi, lill-amministratur tal-port li taħt ir-responsabbiltà tiegħu huma jaqdu dmirijiethom (Artikolu 133(1) tal-KEPĊ).
Jekk id-destinatarju jkun residenti jew ikollu l-uffiċċju reġistrat tiegħu f'pajjiż barrani, id-dokumenti għandhom jiġu notifikati lill-Prosekutur Pubbliku tal-qorti fejn il-kawża tkun tinsab pendenti, jew il-Prosekutur Pubbliku tal-qorti li tkun tat is-sentenza li trid tiġi notifikata, u fil-każ ta' kawżi quddiem il-qorti tal-paċi, lill-Prosekutur Pubbliku tal-Qorti ta' l-Ewwel Grad li fit-territorju tiegħu tkun tinsab il-qorti tal-paċi. Fil-każ ta' dokumenti relatati ma' l-infurzar, id-dokumenti għandhom jiġu notifikati lill-Prosekutur Pubbliku tal-Qorti ta' l-Ewwel Grad fejn għandu jsir l-infiurzar, u fil-każ ta' dokumentazzjoni extra-ġudizzjarja lill-Prosekutur Pubbliku ta' din ta' l-aħħar. Fil-każ ta' notifika f'pajjiż barrani, id-dokumenti għandhom jiġu notifikati fil-post ta' residenza jew domiċilju magħruf tad-destinatarju, u jekk ma jkun hemm ebda post ta' residenza jew domiċilju magħruf f'pajjiż barrani, id-dokumenti għandhom jiġu notifikati lill-Prosekutur Pubbliku tal-Qorti ta' l-Ewwel Grad tal-belt kapitali (Artikolu 132(1) tal-KEPĊ). Meta l-Prosekutur Pubbliku jirċievi d-dokument huwa jkollu d-dmir li jibagħtu mingħajr ebda dewmien lill-Ministru għall-Affarijiet Barranin li huwa obbligat jibagħtu lid-destinatarju (Artikolu 134(3) tal-KEPĊ).
Jekk il-post ta' residenza tad-destinatarju jew id-domiċilju eżatt tiegħu ma jkunux magħrufa, id-dispożizzjonijiet ta' l-Artikolu 134(1) għandhom japplikaw u fl-istess ħin sommarju tad-dokument għandu jiġi ppubblikat f'żewġ gazzetti ta' kuljum, li waħda minnhom tkun ippubblikata f'Ateni u l-oħra fil-post fejn tinsab il-Qorti, jew inkella l-oħra għandha tiġi ppublikata f'Ateni wkoll. Dawn il-gazzetti għandhom ikunu rakkomandati mill-Prosekutur Pubbliku li lilu jiġi notifikat id-dokument. Is-sommarju għandu jiġi mħejji u ffirmat mill-uffiċjal tan-notifika u għandu jirreferi għall-ismijiet tal-partijiet; it-tip ta' dokument legali notifikat; it-talba, u fil-każ ta' sentenza tal-qorti, l-ordni tal-qorti; il-qorti li quddiemha tkun pendenti l-kawża jew li quddiemha tkun ser titressaq il-kwistjoni; jew l-uffiċjal ta' l-infurzar; u meta d-destinatarju jissejjaħ biex jidher quddiem il-qorti jew biex jieħu ċerti passi, għandha ssir referenza wkoll għall-post u l-ħin meta għandu jidher u t-tip ta' passi li jridu jittieħdu (Artikolu 135(1) tal-KEPĊ). Dawn id-dispożizzjonijiet għandhom japplikaw ukoll f'każ illi l-Ministru għall-Affarijiet Barranin jikkonferma li m'huwiex possibli li jintbagħat id-dokument lil persuna residenti jew stabbilita f'pajjiż barrani (Artikolu 135(3) tal-KEPĊ).
Jekk l-uffiċċji jew l-imħażen imsemmija fl-Artikoli 128(4)(b), 131, 132 u 133 ikunu magħluqa jew l-awtoritajiet jew persuni msemmija fihom jirrifjutaw li jirċievu d-dokument notifikat jew li jiffirmaw ir-rapport ta' notifika, l-uffiċjal li jwettaq in-notifika għandu jħejji rapport f'dan is-sens u jibgħat id-dokument biex jiġi notifikat lill-Prosekutur Pubbliku tal-Qorti ta' l-Ewwel Grad li huwa responsabbli għaż-żona fejn trid issir in-notifika, li għandu jibgħat id-dokument lill-parti li tkun irrifjutat li tirċevih jew li tiffirma r-rapport. F'dan il-każ għandu japplika l-Artikolu 136 tal-KEPĊ.
L-uffiċjal tan-notifika għandu jħejji rapport li minbarra l-punti msemmija fl-Artikolu 117 għandu jinkludi wkoll: a) l-ordni tan-notifika, b) deskrizzjoni ċara tad-dokument notifikat u l-persuni li tirrigwarda, c) referenza għad-data u l-ħin tan-notifika, d) referenza tal-persuna li lilha ġie notifikat id-dokument u l-metodu ta' notifika użat fil-każ tan-nuqqas jew ir-rifjut tad-destinatarju jew il-persuni msemmija fl-Artikoli 128-135 and 138 (Artikolu 139(1) tal-KEPĊ).
Ir-rapport għandu jiġi ffirmat mill-uffiċjal tan-notifika kif ukoll minn min jirċievih u fil-każ ta' rifjut jew inkapaċità li jiffirma, għandu jiġi ffirmat mix-xhud appuntat mill-uffiċjal tan-notifika għal dan l-iskop (Artikolu 139(2) tal-KEPĊ).
L-uffiċjal tan-notifika għandu jniżżel fuq id-dokument notifikat id-data u l-ħin meta ġie notifikat u għandu jiffirmah. Din in-nota hija prova għad-destinatarju li fil-fatt ġie notifikat. Jekk ikun hemm diskrepanza bejn ir-rapport ta' notifika u n-nota, ir-rapport jieħu prijorità (Artikolu 139(3) tal-KEPĊ).
Ir-rapport imsemmi fl-Artikolu 139 għandu jiġi mħejji f'żewġ kopji, li waħda minnhom tiġi kkunsinnata lill-persuna li titlob in-notifika waqt li l-oħra tinżamm mill-uffiċjal inkarigat mill-eżekuzzjoni tan-notifika. Sommarju tan-notifika għandu jinżamm f'reġistru speċjali li jinżamm mill-uffiċjal inkarigat mill-eżekuzzjoni tan-notifika (Artikolu 140(1) tal-KEPĊ).
L-uffiċjal inkarigat mill-eżekuzzjoni tan-notifika huwa obbligat jipprovdi kopji ta' l-oriġinali fil-proċess tiegħu lill-parti li tkun talbet in-notifika u d-destinatarju u lil kull parti li jkollha locus standi jekk l-imħallef li jippresjedi fil-Qorti ta' l-Ewwel Grad fid-distrett fejn tkun saret in-notifika jakkorda din it-talba permezz ta' nota fir-rikors (Artikolu 140(2) tal-KEPĊ).
Jekk xi parti ma tistax tosserva terminu ta' skadenza minħabba forza maġġuri jew l-atti volontarji tal-parti l-oħra (bħal notifika mhux valida minn uffiċjal tal-qorti jew nuqqas volontarju li l-parti tiġi notifikata minn min jirċievi d-dokument) dik il-parti hija intitolata biex titlob li s-sitwazzjoni titreġġa' lura għall-istat ta' qabel (Artikolu 152(1) tal-KEPĊ), f'terminu ta' skadenza ta' 30 jum mid-data ta' meta titneħħa l-forza maġġuri jew id-data meta inkisbet il-konjizzjoni ta' l-att volontarju (Artikolu 153 tal-KEPĊ).
Parti li tinqata' sentenza kontra tagħha in absentia, jekk ma tkunx ġiet imħarka jew ma tkunx ġiet imħarka skond il-forma legali jew fiż-żmien dovut, hija intitolata li tippreżenta caveat kontra s-sentenza mogħtija. Jekk il-persuna in kwestjoni tkun residenti fil-Greċja din il-caveat tista' tiġi ppreżentata fi żmien 15-il jum mid-data tan-notifika tas-sentenza, jew jekk l-indirizz ma jkunx magħruf jew il-persuna tkun residenti f'pajjiż barrani fi żmien 60 jum mill-aħħar pubblikazzjoni ta' sommarju tar-rapport ta' notifika tas-sentenza b'mod konformi ma' l-Artikolu 135(1) tal-KEPĊ. (Artikoli 501, 503(1) u (2) tal-KEPĊ).
Jekk il-parti tkun ħarket lill-persuna l-oħra biex tattendi s-seduta bħala persuna ta' indirizz mhux magħruf, meta ma kienitx taf l-indirizz ta' dik il-persuna, u meta l-kawża tintilef għal kollox jew parzjalment, din ta' l-aħħar hija intitolata li tagħmel rikors sabiex il-kwistjoni terġa' tiġi ttrattata. Jekk il-persuna tkun residenti fil-Greċja ir-rikors jista' jsir fi żmien 60 jum u jekk l-indirizz tagħha ma jkunx magħruf jew tkun residenti f'pajjiż barrani, fi żmien 120 jum min-notifika tas-sentenza u jekk is-sentenza ma tkunx ġiet notifikata, fi żmien 3 snin mill-pubblikazzjoni tas-sentenza jekk tkun res judicata, jew inkella mid-data meta ssir finali (Artikoli 538, 544(9), 545(1), (2) and (3) tal-KEPĊ).
L-ispejjeż tan-notifika jitħallsu bil-quddiem mill-parti li titlob in-notifika (Artikolu 173(1) tal-KEPĊ).
Il-parti li titlef il-kawża tista' tiġi ordnata tħallas dawn l-ispejjeż (Artikoli 176, 189(1) tal-KEPĊ). L-ammont ta' spejjeż jiddependi fuq il-post tan-notifika u t-tip ta' notifika. L-ispejjez minimi ta' notifika huma ta' € 18-20 jekk id-dokumenti jiġu notifikati lil persuna residenti jew domiċiljata fiż-żona fejn ikun hemm l-uffiċċji ta' l-uffiċjal tan-notifiki tal-qorti.
Il-partijiet kollha jew l-individwi interessati jistgħu jaħtru mandatarju biex jirċievi d-dokumenti notifikati lilhom. Il-ħatra tista' tkopri n-notifika tad-dokumenti kollha ġudizzarji jew extra-ġudizzjarji jew parti minnhom li jkunu indirizzati lid-destinatarju u tista' tkopri każ wieħed jew iżjed, jew il-każijiet kollha ta' dik il-persuna (Artikolu 142(1) tal-KEPĊ) bil-mod speċifikat fl-Artikolu 142 et seq. tal-Kodiċi Ellenika tal-Proċedura Ċivili.
Il-metodi ta' notifika hawn fuq imsemmija ma jinkludux il-metodi ta' notifika stabbiliti mill-Konvenzjoni ta' l-Aja dwar in-Notifika f'Pajjiż Barrani ta' Atti Ġudizzjarji u Extra-Ġudizzjarji fi Kwistjonijiet Ċivili jew Kummerċjali li ġiet ratifikata fil-Greċja permezz tal-Liġi 1334/14/14.3.1983.
« Servizz tad-dokumenti - Informazzjoni Ġenerali | Greċja - Informazzjoni Ġenerali »